<classify> JESHI la polisi Tarime Rorya limeua kwa kuwapiga risasi watu wawili wanaodhaniwa kuwa majambazi. Imeelezwa kuwa mauaji hayo yamefanyika wakati wa makabiliano katika msitu wa Buhemba karibu na kituo kikuu cha mabasi yaendayo mikoani cha Sirari wilayani Tarime mkoa wa Mara.Polisi walisema watu hao ni miongoni mwa kundi hatari la waporaji wenye silaha ambao wamekuwa wakijihusisha na vitendo vya uporaji wa kutumia silaha nyakati za usiku.Kamanda wa Polisi Tarime Rorya Henry Mwaibambe aliripoti wilayani Tarime jana kwamba wakati askari wakishuka kwenye gari tayari kuvamia msitu huo watuhumiwa walianza kukimbia na kuwafyatulia askari risasi ambapo askari walijibu.Alisema katika operesheni zinazoendelea katika maeneo hayo dhidi ya mtandao huo kwa wiki mbili sasa polisi walifanikiwa kukamata bunduki moja ya kivita aina ya SMG na zaidi ya risasi 200 na kwamba wamewatia mbaroni washukiwa zaidi ya 14 kwa mahojiano.Kamanda Mwaibambe alisema katika siku za hivi karibuni wameanzisha doria za pamoja na wenzao kutoka nchi jirani ya Kenya kukabiliana na majambazi wanaotumia mwanya wa mpaka mkuu wa mji wa Sirari kukwepa askari wa doria nyakati za usiku.Tunashirikiana na wenzetu polisi wa nchi jirani ya Kenya kwa kupeana taarifa sahihi juu ya maficho na shughuli za wahalifu wa mipakani kama vile unyanganyi wa kutumia silaha na wizi wa mifugo ikiwa ni pamoja na kupambana na dawa za kulevya, alisema  <topic>: kitaifa 